SEB-skemas noteer eersdaags | Netwerk24
Deur Vida Booysen 21 Augustus 2018 11:37
Phuthuma Nathi en Welkom Yizani se handelsvolumes in die afgelope 12 maande het meer as R210 miljoen beloop. Foto: Pixabay
Anthony Wilmot, uitvoerende hoof van Equity Express, sê dié platform het reeds ’n suksesvolle verhouding met die twee skemas, Phuthuma Nathi van MultiChoice en Welkom Yizani van Media24.
Equity Express het jare lank ’n groot aanlyn platform aan ongenoteerde maatskappye verskaf waar hul aandele oor die toonbank verhandel kon word. Sowel Phuthuma Nathi se eerste en tweede beleggingskemas as Welkom Yizani het die afgelope sewe jaar op die platform Singular Systems verhandel, totdat die Gedragsowerheid vir die Finansiële Sektor (FSCA, voorheen die Raad op Finansiële Dienste) ’n lisensie vir oor-die-toonbank-platforms vereis het.
Equity Express het in September verlede jaar sy lisensie van die FSCA ontvang.
“Die twee bemagtigingsaandeleskemas se handelsvolumes in die afgelope 12 maande het meer as R210 miljoen beloop en ons is nou verheug om hulle in ’n genoteerde omgewing te verwelkom,” sê Wilmot.
Singular Services, ’n afdeling van Singular Systems, is die enigste makelaar vir al drie bemagtigingsaandeleskemas.
“Dit beteken die verhandelingsproses van die aandele bly feitlik onveranderd vir meer as 200 000 beleggers,” sê Wilmot.
Hy sê die Equity Express-beurs, waarvan 55% in swart besit is, kan ’n voorkeurplatform vir bemagtigingsaandeleskemas word.
Ukhamba Holdings van Imperial verhandel ook reeds sedert Desember 2017 op dié beurs.
Netwerk24 is ’n publikasie van Media24.
Meer oor: Naspers | Multichoice | Media24 | Aandele | Bemagtiging
Esor, Basil Read se aandele opgeskort